钦定古今图书集成/明伦汇编/氏族典/第180卷 > 《廖用贤尚友录》 > 泉男生
## 钦定古今图书集成/明伦汇编/氏族典/第180卷 > 《廖用贤尚友录》 > 泉男生

按《唐书泉男生传》，“男生字元德，高丽盖苏文子也。九
岁，以父任为先人，迁中里小兄，犹唐谒者也。又为中
里大兄，知国政，凡辞令皆男生主之，进中里，位镇大
兄。久之，为莫离支兼三军大将军，加大莫离支，出按
诸部，而弟男建、男产知国事。或曰：‘男生恶君等逼己，
将除之’。”建、产未之信。又有谓“男生将不纳君，男生遣”
谍往，男建捕得，即矫高藏命召，男生惧，不敢入。男建
杀其子献忠，男生走保国内城，率其众与契丹、𩎟、鞨
兵内附，遣子献诚诉诸朝。高宗赐乘舆、马、瑞锦、宝刀，
使还报。诏契苾何力率兵援之，男生乃免。授平壤道
行军大总管，兼持节、安抚大使。召入朝，迁辽东大都
督、元菟郡公，赐第京师。因诏还军，与李𪟝攻平壤，使
浮屠信城内间，引高丽锐兵潜入，禽高藏。进右卫大
将军、卞国公。仪凤二年，诏安抚辽东，并置州县，招流
冗，平敛赋，罢力役，民悦其宽。卒，年四十六，赠并州大
都督，谥曰襄。男生纯厚有礼，奏对敏辩，善射艺。其初
至，伏斧锧待罪，帝宥之，世以此称焉。